
        Out of the ash 


        I rise with my red hair 


        And I eat men like air. 


        SYLVIA PLATH 

      
    

  
    

       


      Tenia un peix a la fel 


      que es menjava les perles 


      dels collarets que es trenquen 


      quan fas el nus. 


      A l’enterrament un boig 


      em va obrir la cintura amb un cúter, 


      però no sé resar. 


      Mentre la iaia la cus 


      diu que volia ser actriu 


      de vodevil francès. 


      I jo li veig les calces. 

    

  
    

       


      No tinc res, 


      tinc una bola de pèl a l’estèrnum 


      com les vaques. I els pits molls 


      de gata maula. 


      Una cobra nòrdica se’m menja 


      desmenjada i impuntual, 


      i jo m’alegro de morir així. 


      Llenceu el meu pijama als vampirs i als indis. 


      Les noies només es volen divertir. 

    

  
    

       


      L’ànec lleig de la meva panxa 


      no pot dormir, i jo no sé cantar, 


      i les cançons de la meva mare són velles, 


      i la meva cuineta no té aigua, 


      que la fusta s’esberla. 

    

  
    

       


      Les ovelles fan bee 


      camí de l’escorxador, 


      i els nàufrags beuen pixat. 

    

  
    

       


      Em van arrencar com una ceba, 


      em van posar nom 


      i em van foradar les orelles. 

    

  
    

       


      Jo també em vaig arromangar desdenyosa 


      perquè em plantessin pinyols a l’estómac, 


      però ja no em crec cap pare, 


      ni el meu. I mira que sé roncar com un gat. 


      Tinc el ventre comprensiu, discret i atent 


      com un xai en un zoo 


      i els pits de mantega. 

    

  
    

       


      Em mossegues sempre 


      i soc un os tan sec, 


      i tinc el crani tan petit 


      i les vèrtebres tan falcades 


      a base del que no soc prou 


      i del que soc massa, 


      que no tinc ganes de venir al sofà. 

    

  
    

       


      El meu cap entre les espatlles 


      cada matí, ben lluny del forn, 


      tranquil·litza el pare, 


      que té la barba i la llengua blaves, 


      i somriu quan pensa que no tenim garatge. 


      Tots aquests secrets fan les noies estranyes. 

